গত ১৭ জুলাই বেলা পৌনে ১১টার দিকে রাজশাহী মহানগরীর সাগরপাড়া বটতলার মোড় এলাকায় রাজশাহী সিটি নির্বাচনে বিএনপির মেয়র প্রার্থী মোহাম্মদ মোসাদ্দেক হোসেন বুলবুলের পক্ষে নির্বাচনী পথসভায় ককটেল হামলার ঘটনা ঘটে। চারটি মোটরসাইকেলে করে মুখে রুমাল বাঁধা আট যুবক এসে পরপর তিনটি ককটেলের বিস্ফোরণ ঘটিয়ে পালিয়ে যায়। এ ঘটনায় ওইদিন রাতে নগরীর বোয়ালিয়া মডেল থানার উপপরিদর্শক (এসআই) শামীম হোসেন বাদী হয়ে অজ্ঞাতপরিচয় আটজনের নামে বিস্ফোরকদ্রব্য নিয়ন্ত্রণ আইনে মামলা করেন। এরপর ২১ জুলাই দিবাগত রাত আড়াইটার দিকে মহানগর গোয়েন্দা শাখা (ডিবি) ও বোয়ালিয়া মডেল থানা পুলিশ যৌথ অভিযান চালিয়ে মন্টুকে তাঁর বাসা থেকে গ্রেপ্তার করে। ওই দিন রাজশাহী জেলা বিএনপি সাধারণ সম্পাদক মতিউর রহমান মন্টুর সঙ্গে দলের কেন্দ্রীয় কমিটির সহ-দপ্তর সম্পাদক তাইফুল ইসলামের একটি অডিও ক্লিপ ফাঁসের দাবি করে পুলিশ।